User:Rosy2494/sandbox

জঙ্গলমহলের গীত টুসুঃ সাংস্কৃতিক প্রতিরোধ ও প্রতিবাদের সুর
মৌখিক সাহিত্য, বিশেষত গান সর্বদাই সমাজের সামাজিক, সাংস্কৃতিক , রাজনৈতিক পরিবর্তনকে প্রভাবিত করেছে।গান সংস্কৃতি আমাদের একপ্রকার জীবনদর্পণ এবং তা  বিশেষ নৈতিক, ধর্মীয়, সামাজিক এবং দার্শনিক ভূমিকা পালন করে । আমাদের আনন্দ ,যন্ত্রণা বহিঃপ্রকাশেরএক মাধ্যম এই গান।

গ্রাম বাংলা, বিশেষত জঙ্গলমহল এলাকার প্রধান উৎসব টুসু। এই পরব উপলক্ষে গাওয়া টুসু গানের ভাষা কোথাও না কোথাও পরিভাষিত হয়  এখানকার দরিদ্র মানুষদের অসচ্ছল সামাজিক -অর্থনৈতিক পরিস্থিতির কাহিনী এবং কিভাবে তারা তাদের এই কঠিন দারিদ্রতা প্রতিরোধ ও সমাধান করার প্রচেষ্টা করে এই গানের মাধ্যমে। টুসু কেবলমাত্র  এক গান নয়, সামাজিক দুর্নীতির বিরুদ্ধে , জঙ্গলমহলবাসীদের প্রতিবাদ, প্রতিরোধের ভাষা এই গীত।

গ্রামাঞ্চলের অধিকাংশ মানুষ কৃষিকাজের ওপর নির্ভরশীল,তাদের উৎসবও কৃষি কার্যক্রম দ্বারা পরিবেষ্টিত। মকর পরব নামেও পরিচিত এই টুসু পরব পশ্চিমবাংলার দক্ষিন-পশ্চিম অঞ্চল যেমন- পুরুলিয়া, দক্ষিন মেদিনীপুর, বাঁকুড়া, বীরভূমে বিশেষ প্রচলিত। এই অঞ্চলগুলিকে একত্রে বলা হয় জঙ্গলমহল। উড়িষ্যা এবং ঝাড়খন্ডের বিক্ষিপ্ত কিছু অঞ্চলেও এই উৎসব পালিত হয়। এই পরব আঘন সংক্রান্তিতে( বাংলা মাস অঘ্রানের শেষ) শুরু হয়ে শেষ হয় পৌষ সঙ্ক্রান্তিতে( বাংলা মাস, পৌষের শেষ যা আসে অঘ্রানের পরে)। পৌষ মাসে উদযাপিত হয় বলে এই উৎসব ‘পৌষালী’ বা ‘পৌষ উৎসব’ নামেও পরিচিত। এই পরবের মূল আকর্ষণ টুসু গীত।

টুসুর উৎপত্তি ঘিরে রয়েছে মতভেদ, গড়ে উঠেছে বিবিধ মতামত। এইসকল মতামতের সৃষ্টি হয়েছে  উৎসবের মধ্যে উপস্থিত কিছু প্রমাণের ভিত্তিতে।শান্তি সিনহা তার টুসু নামর পুস্তকে বলেছেন  যে টুসু পরবের মূল উপাদান ধানের সোনালি তুষ,  যা স্থানীয়রূপে তুষ নামে পরিচিত এবং খালি মৃত্তিকা পাত্র, যার চতুর্দিকে বসানো থাকে ছোট প্রদীপ বা বাতি।এই মাটির পাত্রটি ‘টুসুখোলা’ নামেও পরিচিত।যদিও ধানের তুষ মৃতের প্রতীক, কিন্তু টুসুখোলার চারপাশে  স্থাপিত প্রদীপ নতুন জীবনের আশা, নতুন শুরুর প্রতীক।

ডঃ সুহৃদ কুমারের মতে “টুসু” সম্ভবত অস্ট্রো-এশিয়াটিক কোল থেকে  উদ্ভূত অনার্য  শব্দ, যার অর্থ ফুল, একগুচ্ছ ফুল, কুঁড়ি,প্রভৃতি। সাঁওতালি ভাষায় ‘বাহা টুসুর অর্থ ফুলের গুচ্ছ,  ‘তুষা’ মানে কুঁড়ি বা কুঁড়ির পাতা যা  তারুণ্য এবং সৌন্দর্যের প্রতীক। তাই তাঁর মতে এই উৎসবের নামকরণ  হয়তো অস্ট্রো এশিয়াটিক কোলসের 'তুসা' শব্দ দ্বারা প্রভাবিত হয়েছে। কিন্তু  বর্তমানকালে এই মতামত জনপ্রিয় নয় । “টুসুব্রতের উৎসচিন্তা” প্রবন্ধে দিনেন্দ্রনাথ সরকার প্রাচীন মিশরীয় সংস্কৃতির সঙ্গে টুসু উৎসবের সংযোগ স্থাপন করার চেষ্টা করেছেন। তাঁর মতে টুসু উৎসবের নামকরণ উৎস “টেশুব” যার অর্থ ভগবান শিব (টেশুব> টেশু>টুশু কিংবা টুসু)। কিন্তু এ তত্ত্ব অপ্রাসঙ্গিক এবং অবাস্তব। কারণ যারা এ প্রচলনের সাথে যুক্ত তাদের এই তত্ত্বের সম্বন্ধে কোন ধারনায় নেই।

টুসুর উৎপত্তি ঘিরে বিভিন্ন মতের মধ্যে দুটি মত জঙ্গলমহলের বিস্তীর্ণ এলাকায় গ্রহণযোগ্যতা লাভ করেছে। এই মতগুলির অনুসারে, টুসু পুরুলিয়ার কুড়মি সম্প্রদায়ের এক কন্যা যার সাথে সেই সম্প্রদায়েরই এক যুবকের প্রণয়ের সম্পর্ক গড়ে ওঠে। কিন্তু টুসু  এক ব্রিটিশ অফিসারের হাতে শ্লীলতাহাণির শিকার হল। সে এবং তার প্রেমিক বুঝতে পারল যে তাদের এই ভালবাসার কোন শুভ পরিণতি নেই কারন সমাজ এক ধর্ষিতাকে কখোনই কারুর পুত্রবধুরূপে স্বীকার করবে না। অতএব, সুবর্ণরেখা নদীতে তারা  আত্মহত্যা করল।

কিছু কিছু বিদ্ধানের মতে, টুসু ঝাড়খন্ডের কুড়মি সম্প্রদায়ের মেয়ে যাকে অপহরণ করে  তৎকালীন বাংলার শাষক, নবাবের সৈনিকরা। যদিও তাকে পরে ফিরিয়ে দেওয়া হয় তার পরিবারের কাছে, কিন্তু কুসংস্কারাচ্ছন্ন সমাজ তাকে গ্রহণ করেনি। যন্ত্রণায়ে, পীড়নে যুবতী টুসু আত্মহত্যার পথ বেছে নিতে বাধ্য হয়।

এইরূপ বিবিধ মতবাদের দ্বারা এটা ধরে নেওয়া যায় যে টুসু, এক যুবতী , খুব অল্প বয়সে প্রাণত্যাগ করে। এই টুসু উৎসব  পালিত হয় তাঁরই স্মরণে।

বাঙালীদের প্রধান এবং বৃহত্তম  উৎসব দুর্গা পূজা হলেও, জঙ্গলমহলের এক অন্যতম পরব টুসু। তার সম্ভাব্য কারণ হলো , সারাবছরের অর্থনৈতিক মন্দায় , একমাত্র এই সময়ে অঞ্চলবাসীদের হাতে শস্য বিক্রীর পরে সামান্য কিছু অর্থ আসে। তাদের দুঃখজর্জরিত,  দৈনন্দিন অক্লান্ত পরিশ্রমের  ব্যস্ত জীবনে মুক্তির আস্বাদ এই টুসু পরব। যার ফলস্বরূপ টুসু হয়ে ওঠে জঙ্গলমহলবাসীদের জীবনে এক কেন্দ্রীয় উৎসব।

আঘন সংক্রান্তি একটি অত্যন্ত শুভ  এবং পুণ্যদিনরূপে গণ্য করা হয়। এই দিন সন্ধ্যায় টুসু প্রতিমা প্রতিষ্ঠা করা হয় যা তৈরি  হয় ধানের তুষ ও গোবর দিয়ে । মহিলারা প্রতিরাতে টুসু গান গেয়ে বিভিন্ন রকম উপকরণ উৎসর্গ  করে টুসু প্রতিমাকে। এমনকী তামাকদ্রব্য,বিড়ি বাঁধার সময় কিংবা নিত্যদিনের ক্রিয়াকর্ম সম্পন্নের সময়েও তাদের মুখে শোনা যায় এই গান।  তাই টুসু শুধু পূজাকেন্দ্রিক বা পরবকেন্দ্রিক গান নয়, এই গীত তাদের প্রতিদিনের জীবনের এক অবিচ্ছিন্ন  ও গুরুত্বপূর্ণ অংশ হয়ে ওঠে এই নির্দিষ্ট মাসে।  পৌষ মাসের শেষের পাঁচদিন খুব গুরুত্বপূর্ণ। যদি পৌষ মাসে ঊনত্রিশ দিন থাকে তবে সাতাশতমদিন চৌরি, আঠাশতম দিন বাউরি ,ঊনত্রিশতম দিন মকর এবং মাঘ মাসের প্রথম দিন আখান নামে পরিচিত।

চৌরিতে অর্থাৎ পৌষ মাসের সাতাশতম দিনে পরিবারের নারী সদস্যরা গোবর দিয়ে ঘর পরিষ্কার করে থাকেন। বাউরির দিনে  বানানো হয় নানা প্রকারের পিঠা যাদের বিশিষ্ট গড়ন থাকে। অর্ধচন্দ্রাকৃতি এই পিঠাগুলির ভেতরে পুর হিসেবে থাকে মিষ্টি  আলু, নারকেল, তিলের মাখা ইত্যাদি।এই দিন সারারাত্রি স্থানীয়বাসিন্দারা টুসু গানে মেতে থাকে। একে বলা হত জাগরণ। জাগরণের পরেরদিন সকালে টুসু প্রতিমার বিসর্জন হয় নিকটবর্তী কোন জলাশয় বা নদীতে। বিসর্জনে যাওয়ার সময় মানুষজনদের মধ্যে শুরু হয় গানের প্রতিযোগিতা, চলতি বাংলায় যাকে বলে গানের লড়াই। এমনকী বচসার মাধ্যম ও এই টুসু গীত। এই লড়াই-এ নেই কোন শারীরিক হিংস্রতা, কটুক্তা। এই প্রতিযোগিতা গানের,সৃজনশীলতা এবং বুদ্ধির প্রতিযোগিতা।

টুসু উৎসবের সবচেয়ে গুরুত্বপূর্ণ অংশ হল টুসু গান বা টুসু গীত।এই গানগুলো বিভিন্নধরনের বিষয়ের ভিত্তিতে সৃষ্টি করা হয়। সমকালীন রাজনৈতিক, ও সামাজিক বিপ্লবের প্রভাব পরিলক্ষিত হয় এই গানে। বিভিন্ন সামাজিক সমস্যা যেমন পণপ্রথা, শিক্ষা,মেয়েদের অবস্থা, শশুরবাড়িতে একটি মেয়ের পরিণতি প্রায়সই এই গানগুলির মধ্যে দিয়ে প্রকাশ পায়। এই গানের এক সমৃদ্ধ ঐতিহাসিক প্রাধান্য রয়েছে। সত্যাগ্রহ আন্দোলনকালে, বাংলায়ে অন্তর্ভুক্তিকরণের জন্য যখন পুরুলিয়া প্রাণপণ লড়াই করছে সেইসময় টুসু গীত হয়ে উঠেছিল আন্দোলনের এক প্রধান অস্ত্র। ব্রজহরি মাহাতর রচিত গান, “ অ বিহারী ভাই, তরা রাইখতে লারবি ডাং দেখায়”( ও বিহারী ভাই , তোরা রাখতে পারবিনা লাঠি দেখিয়ে) এবং অরুন চন্দ্র ঘোষের “বাংলা ভাষা প্রানের ভাষা রে”টুসু সত্যাগ্রহের মূল অস্ত্রে পরিনত হয়েছিল।

জঙ্গলমহল এলাকার মানুষদের মধ্যে সবাই শিক্ষাগ্রহনের সুযোগ পায় না। তাদের সমস্যার কথা কেউ কর্ণপাতও করে না। এই টুসু গান তাই তাদের কাছে এক ভাবপ্রকাশের, প্রতিবাদের এক সহজ আধার। এ গীত বৈষম্য এবং ধর্মান্ধতার বিরুদ্ধে লড়াই এর ভাষা, প্রতিবাদের ভাষা।

নিম্নলিখত গানগুলি পুরুলিয়া জেলা থেকে সংগৃহীত।

১। কত লোকে ব্যবসা ছাঁদেছে।

কত লোকে ব্যবসা ছাঁদেছে

ঘুইরে ঘুইরে বিহা করিছে

লোউতন লোউতন  লহর চহর ভালই ভালই রাখিছে

তারপরেতে বে-খুনুসে ধামসা গুড়া গুড়িছে

বউকে খেদে ছয় মাস পরে ঘুরে কইন্যা দেখিছে।

এ গান আমাদের সামনে তুলে ধরে ভারতবর্ষে বিবাহের চিত্র যেখানে বিবাহ আর দুটি মানুষের মিলন নয়, তা  কেবল এক ব্যবসা।এ ব্যবসাতে লাভ ও ক্ষতির দাড়িপাল্লায় লাভের ভর  থাকে বরের পরিবারের দিকে । মেয়ের পরিবারকে পূর্ণ করতে হয় ছেলেরবাড়ির  চাহিদা। এ গানে ধ্বনিত হয় সেই সমস্ত পুরুষের কথা যাদের কাছে বিবাহ টাকা উপার্জনের পথ মাত্র। শুধু মাত্র অর্থের লোভে তারা এক  এর অধিক মেয়ের সঙ্গে বিবাহ বন্ধনে আবদ্ধ হয়। সত্যি বলতে, গ্রাম্য এলাকার মানুষদের মধ্যে বিবাহের আইন-কানুন বা বিবাহের প্রমাণপত্র সম্পর্কে কনো চেতনা নেই। আর তারই সুযোগ নেয় এইধরনের পুরুষেরা। তারা বিয়ে করে। প্রথম প্রথম স্ত্রীদের প্রতি তাদের অগাধ যত্ন, ধীরে ধীরে মেয়েদের পরিবারকে সম্পূর্ণভাবে নিংড়ে, শোষণ করে মেয়েগুলিকে ছেড়ে দেয় এবং পুনরায় শুরু হয় নতুন মেয়ে খোঁজার অভিজান। এই গান সামাজিক সমস্যার কথা ব্যক্ত করে লোকজনদের মধ্যে এক সচেতনতা সৃষ্টি করার প্রচেষ্টা করে। পণপ্রথা পিতৃতান্ত্রিক সমাজের এক কুফল। এই বিশিষ্ট গান পণপ্রথার বিরুদ্ধাচারণের মাধ্যমে পরাভূত করে  সমাজের পিতৃতান্ত্রিক সত্ত্বাকে।

২। ঝারখন্ড রাজ্য হামদের অধিকার

      ঝাড়খন্ড রাজ্য হামদের অধিকার

ও ভাই কথাটা অনিল দাদার

এই মাটিতে জন্ম মোদের এই মাটি যে মা আমার

এই মাটিকে রক্ষা করার হামরা হলি দাবিদার

বন কাটি বসকইটা বঠি, লই হে বড়ো জমিদার

বাপের জমি রক্ষ্যা কইরতে ধরো সবাই হাথিয়ার

কাঁধেতে লও তীর-ধনুক, হাথেতে লও তলোয়ার

টাঙ্গি-বল্লম-ফারসা লিয়ে ঘুরাও এবার আধিকার

ঝাড়খন্ড রাজ্য আলাগ কইরব-করি না আশা জীবন তার

শষকেরা  আগায়েঁ আসুক দেইখব সাহস কেমন কার

লিবই লিব ঝাড়কন্ড রাজ্য কইরব রে ঝাড়কন্ড সোনার

কিরিটী খুরা বলে দুলাল থাকে না কনহ ভাবার

এই গানে প্রকাশ পায় ঝাড়কন্ড রাজ্যের স্থানীয় বসবাসীদের সাহসী এবং সপ্রতিভ পদক্ষপের কথা। পূর্বে ঝাড়খন্ড ছিল বিহার রাজ্যের অংশ। ঝাড়কন্ড নামক এক পৃথক রাজ্য গঠনের পরিকল্পনার সূচনা ঘটে অনেক আগে যখন ভারতীয় হকি দলের অধিনায়ক এবং অলিম্পিয়ান জয়পাল সিং বিহারের দক্ষিন জেলাগুলিকে নিয়ে একটি পৃথক রাজ্য গঠনের প্রস্তাব রাখেন।  এই পরিকল্পনা সেই সময় ব্যর্থ রয়ে গেলেও তা মানুষের মনে দীর্ঘস্থায়ী ছাপ ফেলে যায়। অবশেষে ২০০০ সালে ঝাড়খন্ড ভারতের ২৮তম রাজ্যের স্বীকৃতি পায়। এই গান সেইসব মানুষদের নির্ভয়তা, দৃঢ়তা এবং সাহসীকতার উদাহরণ যারা দাবি জানিয়েছিল নতুন রাজ্য ঝাড়খন্ডের। গানের পংক্তিগুলিতে ভেসে ওঠে এখানকার মানুষদের বলিষ্ট কন্ঠস্বর যেখানে তারা কোন মূল্যেই আত্মসমর্পণ না করে মাতৃভূমির খাতিরে মৃত্যুবরণেও রাজি।

৩। ধইন্য সরকার, ধইন্য বিবরণ

     জনম দুখী গো আমি

পেটে নাই দানাপানি

ধইন্য সরকার ধইন্য বিবরণ

আমাদের গাই-বাছুরগার অকাল মরণ

পুনরাবৃত্তি: ধইন্য সরকার ধইন্য বিবরণ

গাঁয়ে ভ্যাক্সিন আছে, ডাক্তার আছে

আছে অন্যের কল্যাণে

আর আমরা চাইতে গেলেই বইলবেক

তোরা চইলে যারে দোকানে

পুনরাবৃত্তি ধইন্য সরকার ধইন্য বিবরণ

ভোটের সময় আইলেই শুধু

লিডারে যায় ঘর ভরি

কেউ বা বলে চাল ডাল দিব

কেউ বলে জোড়া কম্বল দিব

তার বদলে আর কিছু নয়

ভোটটি আম তোর লিব।

নির্বাচনের প্রাক্কালে, রাজনৈতিক নেতাদের দেওয়া মিথ্যে প্রতশ্রুতিগুলিকে সজোরে আঘাত করে এই গান। প্রতিটি রাজনৈতিক দলই জানে যে নির্বাচনে জয়লাভের চাবিকাঠি এই মহান মহান  প্রতিশ্রুতি। এবং তারা এটাও জানে যে দরিদ্র মানুষদের মগজ ধোলাই খুব সহজ- তাদের ভোট কেনাও সহজ। স্বভাবতই নির্বাচনের পূর্বে প্রতিটি রাজনৈতিক নেতা গরীব মানুষগুলির সাথে সাক্ষাৎ করে, তাদের পর্যাপ্ত খাদ্য , বস্ত্র এবং অন্যান্য প্রয়োজন মেটানোর মিথ্যে প্রতিশ্রুতি দিয়ে এই সব মানুষদের মনের মধ্যে মিথ্যে আশার সঞ্চার ঘটায়। এই গানের ভাষা অনৈতিক , দূর্নীতিগ্রস্ত রাজনীতিবিদদের বিরুদ্ধে প্রহার হানে। ছোট ছোট গ্রামের এই সরল মানুষগুলি ধীরে ধীরে উপলব্ধি করেছে রাজনৈতিক নেতাদের এই কৌশল। তারা বুঝতে পেরেছে যে প্রতিটি রাজনৈতিক দল -ই এক এবং কেউ-ই তাদের উন্নতি নিয়ে চিন্তিত নয়। এই গান সেইসব দূর্নীতিগ্রস্ত সরকারের বিরুদ্ধে ক্ষোভ প্রকাশ করে যারা ক্ষমতায় আসার আগে দাবি মেটানোর প্রতিশ্রুতি দিয়ে ক্ষমতায় আসার পর তাদের দিকে ফিরেও তাকায় না। এরমই আরেকটি গান হলো-

দেশটা ডুইবে গেল রসাতলে

আমি দোষ দিব ভাই কারে বল?

বুদ্ধিমানে করে চুরি বোকায় ফ্যালে আশ্রুজল

দাগাবাজি, জুয়াচুরি , ঘুষকুরি চলে কেবল

রাজনীতির নাই নীতির বালাই, চলে কেবল রঙ বদল

সুতরাং, আমরা এই উপসংহারে আসতে পারি যে, জঙ্গলমহল এলাকার সামাজিক-রাজনৈতিক এবং সামাজিক-অর্থনৈতিক  ব্যবস্থার অপ্রতুলতার চিত্রগুলি স্পষ্টরূপ পায় এই টুসুগীতে। পশ্চিমবাংলার এক অনুন্নত এলাকা এই জঙ্গলমহল। এখানে বসবাসকারী স্থানীয় বাসিন্দাদের উন্নতির প্রতি কারুর-ই কোনো ভ্রুক্ষেপ নেই। শুধুমাত্র নির্বাচনের আগে বড়ো বড়ো নেতারা এদের স্মরণ করেন কারণ এদের ভোট নির্বাচণের ফলাফল পরিবর্তনে গুরুত্বপূর্ণ ভূমিকা পালন করে।নির্বাচনের পূর্বে এইসকল প্রান্তিক জনগোষ্ঠীকে চাকরি, উন্নত শিক্ষা, খাদ্য, বস্ত্র ইত্যাদির মিথ্যা  আশা দেন এইসমস্ত নেতাগণ। কিন্তু যেই মুহূর্তে সেই রাজনৈতিক দল ক্ষমতায় আসে, তাঁরা তাদের মিথ্যা প্রতিশ্রুতির কথা সম্পূর্ণ ভুলে যান।সুতরাং, এহেন পরিস্থিতিতে, এই গানগুলি হয়ে ওঠে দরিদ্র ,অবহেলিত মানুষগুলির বিদ্রোহের ভাষা , তাদের অধিকারের জন্য প্রতিবাদের কণ্ঠ । এসব গান হয়ে ওঠে পিতৃতন্ত্র, দুর্নীতি এবং বৈষম্যের মতো সামাজিক কুফলগুলির বিরুদ্ধে তাদের বিদ্রোহের অপরিহার্য  অংশ । এলাকাবাসীদের করুণ অবস্থা, তাদের জীবনের নিত্যনতুন সমস্যা, অসচ্ছলতা , তারা  কীভাবে এই সমস্যাগুলির সম্মুখীন হয় এবং সমাধান করে-এই সব-ই প্রকাশ পায় এই গানগুলির মাধ্যমে। এই গানগুলিতে ভেসে ওঠে গ্রাম বাংলার নারীদের এই আন্দোলনে যোগদান দেওয়ার কথা যারা সমাজের গতানুগতিক চিন্তাধারায় নম্র এবং নিরীহরূপে  চিহ্নিত। গ্রাম বাংলার এইসমস্ত এলাকার অধিকাংশ মেয়েদের-ই অল্পবয়সে বিয়ে হয়ে যায় ,কারণ পরিবারে মেয়েদের বাবা-মায়ের সন্তান নয় , বোঝারূপে গণ্য করা হয়। তারা যখন নির্যাতন, অবহেলার শিকার হয় , তখনও পরিবারের কেউ তাদের পাশে থাকেনা। এই মহিলারা তখন নিজেরাই নিজেদের জন্য রুখে দাঁড়ায়, তাদের বেদনা , যন্ত্রণা ধ্বনিত হয় এইসব গানে।

অতএব,  টুসুগীতে বেজে ওঠে জঙ্গলমহলবাসীদের  যন্ত্রণার, অবিচারের, অধীনতার ধ্বনি এবং এসমস্ত সামাজিক কলঙ্কের বিরুদ্ধে তাদের প্রতিরোধ ও প্রতিবাদের সুর।